

**ระเบียบสำนักงานทะเบียนหุ้นส่วนบริษัทกลาง**

**ว่าด้วยการจดทะเบียนห้างหุ้นส่วนและบริษัท (ฉบับที่ 7)**

**พ.ศ. 2566**

โดยที่ได้มีการประกาศใช้พระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ 23) พ.ศ. 2565 จึงเป็นการสมควรแก้ไขปรับปรุงหลักเกณฑ์และวิธีการในการจดทะเบียน  
ห้างหุ้นส่วนและบริษัทจำกัด เพื่อให้การจดทะเบียนห้างหุ้นส่วนและบริษัทจำกัด มีความเหมาะสมสอดคล้อง กับการแก้ไขประมวลกฎหมายแพ่งและพาณิชย์ บรรพ 3 ลักษณะ 22 หุ้นส่วนและบริษัท

อาศัยอำนาจตามความใน ข้อ ๓ วรรคสาม และข้อ 4 แห่งกฎกระทรวงจัดตั้งสำนักงานทะเบียนหุ้นส่วนบริษัท แต่งตั้งนายทะเบียน และกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด พ.ศ. ๒๕๔๙ ออกตามความในประมวลกฎหมายแพ่งและพาณิชย์ นายทะเบียนกลางจึง ออกระเบียบ ดังต่อไปนี้

ข้อ ๑ ระเบียบนี้เรียกว่า “ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ ๗) พ.ศ. 256๖”

ข้อ ๒ ระเบียบนี้ให้ใช้บังคับตั้งแต่วันที่ 7 กุมภาพันธ์ พ.ศ. 2566 เป็นต้นไป

ข้อ 3 ให้ยกเลิกความใน (7) และ (8) ของข้อ 38 แห่งระเบียบสำนักงานทะเบียนหุ้นส่วน บริษัทกลางว่าด้วยการจดทะเบียนห้างหุ้นส่วนและบริษัท พ.ศ. 2561 ซึ่งแก้ไขเพิ่มเติมโดยระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 5) พ.ศ. 2564 และให้ใช้ความต่อไปนี้แทน

“(7) ชื่อที่เหมือน หรือมีเสียงเรียกขานตรงกันกับชื่อห้างหุ้นส่วนหรือบริษัทที่จดทะเบียนไว้ ก่อนแล้ว ซึ่งอาจทำให้เกิดความหลงผิดได้ เว้นแต่ ห้างหุ้นส่วนหรือบริษัทนั้นได้จดทะเบียนเปลี่ยนชื่อหรือ ได้จดทะเบียนเสร็จการชำระบัญชีหรือหมดสภาพจากการควบรวมแล้ว

(๘) ชื่อที่เหมือน หรือมีเสียงเรียกขานตรงกันกับชื่อในหนังสือบริคณห์สนธิที่ได้จดทะเบียน ไว้ก่อนแล้ว ซึ่งอาจทำให้เกิดความหลงผิดได้ เว้นแต่หนังสือบริคณห์สนธินั้นสิ้นผลแล้ว”

ข้อ 4 ให้ยกเลิกความในข้อ 69 แห่งระเบียบสำนักงานทะเบียนหุ้นส่วนบริษัทกลางว่าด้วย  
การจดทะเบียนห้างหุ้นส่วนและบริษัท พ.ศ. ๒๕61 และให้ใช้ความต่อไปนี้แทน

“ข้อ ๖๙ การขอจดทะเบียนหนังสือบริคณห์สนธิ จะต้องให้ผู้เริ่มก่อการอย่างน้อยหนึ่งคน ลงลายมือชื่อเป็นผู้ขอจดทะเบียนในคำขอและเอกสารประกอบการจดทะเบียน

กรณีคำขอจดทะเบียนหนังสือบริคณห์สนธิซึ่งนายทะเบียนรับจดทะเบียนไว้ ถ้าหนังสือบริคณห์สนธินั้นสิ้นผลแล้ว ห้ามมิให้นายทะเบียนรับจดทะเบียนใด ๆ”

ข้อ 5 ให้ยกเลิกความในข้อ 71 แห่งระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. ๒๕61 และให้ใช้ความต่อไปนี้แทน

“ข้อ ๗๑ การขอจดทะเบียนเปลี่ยนตัวผู้เริ่มก่อการก่อนการจดทะเบียนจัดตั้งบริษัทจำกัด จะกระทำได้ต่อเมื่อผู้เริ่มก่อการเดิมและเข้าใหม่ (ถ้ามี) ทุกคนได้ให้ความยินยอมเป็นหนังสือและจะต้องมี ผู้เริ่มก่อการเดิมเหลืออยู่ไม่น้อยกว่าสองคน

เมื่อได้จดทะเบียนจัดตั้งบริษัทจำกัดแล้ว ห้ามมิให้มีการจดทะเบียนเปลี่ยนแปลงรายการเกี่ยวกับผู้เริ่มก่อการในหนังสือบริคณห์สนธิ”

ข้อ 6 ให้ยกเลิกความในข้อ 75 แห่งระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. ๒๕61 และให้ใช้ความต่อไปนี้แทน

“ข้อ ๗๕ รายงานการประชุมจัดตั้งบริษัท ต้องปรากฏว่ามติของที่ประชุมเป็นไปตามมาตรา ๑๑๐๙ และต้องมีผู้เริ่มก่อการหรือผู้เข้าชื่อซื้อหุ้นหรือผู้รับมอบฉันทะเข้าประชุมรวมกันไม่น้อยกว่าสองคน”

ข้อ 7 ให้ยกเลิกความในข้อ 84 แห่งระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. ๒๕61 และให้ใช้ความต่อไปนี้แทน

“ข้อ ๘๔ คำขอจดทะเบียนกรรมการ หรือแก้ไขเพิ่มเติมอำนาจกรรมการโดยจะมีการจดทะเบียนแก้ไขเพิ่มเติมรายการอื่นใดด้วยหรือไม่ก็ตามซึ่งมิได้เป็นไปตามข้อ ๘๓ วรรคหนึ่ง ให้นายทะเบียนปฏิเสธ การจดทะเบียน เว้นแต่คำขอจดทะเบียนได้ลงลายมือชื่อโดยกรรมการผู้มีอำนาจซึ่งได้รับแต่งตั้งโดยมติที่ประชุมคณะกรรมการหรือมติที่ประชุมใหญ่ผู้ถือหุ้น และส่งหลักฐานประกอบคำขอจดทะเบียนดังต่อไปนี้ แล้วแต่กรณี

(๑) การขอจดทะเบียนโดยอาศัยมติที่ประชุมคณะกรรมการ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้

(๑.๑) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุมของกรรมการทุกคน

(๑.๒) สำเนารายงานการประชุมคณะกรรมการที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ

(๑.๓) สำเนารายชื่อซึ่งปรากฏลายมือชื่อกรรมการที่ได้เข้าประชุมคณะกรรมการ

(๒) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งคณะกรรมการเป็นผู้นัดเรียกประชุมโดยมิได้มีผู้ถือหุ้นร้องขอให้เรียกประชุม ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้

(๒.๑) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุมของกรรมการทุกคน

(๒.๒) สำเนารายงานการประชุมคณะกรรมการที่ปรากฏมติให้เรียกประชุมใหญ่ผู้ถือหุ้น เพื่อพิจารณาเรื่องกรรมการ หรืออำนาจกรรมการ

(๒.๓) สำเนารายชื่อซึ่งปรากฏลายมือชื่อกรรมการที่ได้เข้าประชุมคณะกรรมการ

(๒.๔) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้

(๒.๕) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี

(๒.๖) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ

(๒.๗) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น

(๓) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งคณะกรรมการเป็นผู้นัดเรียกประชุมตามที่ผู้ถือหุ้นจำนวนรวมกันไม่น้อยกว่าหนึ่งในห้าแห่งจำนวนหุ้นของบริษัทร้องขอให้เรียกประชุม ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้

(๓.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่ร้องขอให้คณะกรรมการเรียกประชุมใหญ่ผู้ถือหุ้น พร้อมด้วยสำเนาหลักฐานการส่งหนังสือร้องขอให้เรียก ประชุมนั้นไปยังคณะกรรมการ หรือสำเนาหลักฐานที่คณะกรรมการได้รับหนังสือร้องขอ

(๓.๒) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุม ของกรรมการทุกคน

(๓.๓) สำเนารายงานการประชุมคณะกรรมการที่ปรากฏมติให้เรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ

(๓.๔) สำเนารายชื่อซึ่งปรากฏลายมือชื่อกรรมการที่ได้เข้าประชุมคณะกรรมการ

(๓.๕) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้

(๓.๖) สำเนาหนังสือบอกกล่าวเรียกประชุมใหญ่ ผู้ถือหุ้นเพื่อพิจารณาเรื่องกรรมการ หรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี

(๓.๗) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ

(๓.๘) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น

(๔) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งผู้ถือหุ้นจำนวนรวมกัน ไม่น้อยกว่าหนึ่งในห้าแห่งจำนวนหุ้นของบริษัทร้องขอให้เรียกประชุมและเป็นผู้นัดเรียกประชุมเอง ให้ผู้ขอ จดทะเบียนส่งหลักฐานประกอบคำขอจดทะเบียน ดังต่อไปนี้

(๔.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่ร้องขอให้คณะกรรมการเรียกประชุมใหญ่ผู้ถือหุ้น พร้อมด้วยสำเนาหลักฐานการส่งหนังสือร้องขอ ให้เรียกประชุมนั้นไปยังคณะกรรมการ หรือสำเนาหลักฐานที่คณะกรรมการได้รับหนังสือร้องขอ

(๔.๒) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้

(๔.๓) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี

(๔.๔) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ

(๔.๕) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น

ทั้งนี้ การดำเนินการใด ๆ ที่ได้กระทำผ่านสื่ออิเล็กทรอนิกส์ ให้นำความในข้อ 85 ในส่วน ที่เกี่ยวข้อง มาใช้บังคับโดยอนุโลม”

ข้อ 8 ให้ยกเลิกความในข้อ 85 แห่งระเบียบสำนักงานทะเบียนหุ้นส่วนบริษัทกลางว่าด้วย การจดทะเบียนห้างหุ้นส่วนและบริษัท พ.ศ. ๒๕61 และให้ใช้ความต่อไปนี้แทน

“ข้อ ๘๕ การยื่นคำขอจดทะเบียนตามข้อ ๘๔ ซึ่งอาศัยมติที่ประชุมคณะกรรมการหรือ มติที่ประชุมใหญ่ผู้ถือหุ้นที่ได้กระทำผ่านสื่ออิเล็กทรอนิกส์ตามกฎหมายว่าด้วยการประชุมผ่านสื่ออิเล็กทรอนิกส์ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้ แล้วแต่กรณี

(๑) การขอจดทะเบียนโดยอาศัยมติที่ประชุมคณะกรรมการ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้

(๑.๑) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคน หรือสำเนาหลักฐานการรับทราบการนัดประชุมของกรรมการทุกคน

(๑.๒) สำเนารายงานการประชุมคณะกรรมการที่ปรากฏมติแต่งตั้งหรือถอดถอนกรรมการหรือกำหนดอำนาจกรรมการตามที่ขอจดทะเบียน และ

(๑.๓) สำเนาหลักฐานการแสดงตนเข้าประชุมคณะกรรมการ ซึ่งปรากฏลายมือชื่อหรือรายละเอียดของกรรมการที่ได้เข้าร่วมประชุม

(๒) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งคณะกรรมการเป็นผู้นัดเรียกประชุมโดยมิได้มีผู้ถือหุ้นร้องขอให้เรียกประชุมใหญ่ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้

(๒.๑) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุมของกรรมการทุกคน

(๒.๒) สำเนารายงานการประชุมคณะกรรมการที่ปรากฏมติให้เรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ

(๒.๓) สำเนาหลักฐานการแสดงตนเข้าประชุมคณะกรรมการ ซึ่งปรากฏลายมือชื่อหรือรายละเอียดของกรรมการที่ได้เข้าร่วมประชุม

(๒.๔) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้

(๒.๕) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการหรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับหรือทางจดหมายอิเล็กทรอนิกส์ไปยังผู้ถือหุ้นทุกคน หรือสำเนาหลักฐานการรับทราบการเรียกประชุมใหญ่ ผู้ถือหุ้น แล้วแต่กรณี

(๒.๖) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ

(๒.๗) สำเนาหลักฐานการแสดงตนเข้าประชุมใหญ่ผู้ถือหุ้น ซึ่งปรากฏลายมือชื่อหรือรายละเอียดของผู้ถือหุ้นที่ได้เข้าร่วมประชุม

(๓) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งคณะกรรมการเป็นผู้นัดเรียกประชุมตามที่ผู้ถือหุ้นจำนวนรวมกันไม่น้อยกว่าหนึ่งในห้าแห่งจำนวนหุ้นของบริษัทร้องขอให้เรียกประชุมใหญ่ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้

(๓.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่ร้องขอให้คณะกรรมการเรียกประชุมใหญ่ผู้ถือหุ้น พร้อมด้วยสำเนาหลักฐานการส่งหนังสือร้องขอให้เรียกประชุมนั้นไปยังคณะกรรมการ หรือสำเนาหลักฐานที่คณะกรรมการได้รับหนังสือร้องขอ

(๓.๒) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุมของกรรมการทุกคน

(๓.๓) สำเนารายงานการประชุมคณะกรรมการที่ปรากฏมติให้เรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ

(๓.๔) สำเนาหลักฐานการแสดงตนเข้าประชุมคณะกรรมการ ซึ่งปรากฏลายมือชื่อหรือรายละเอียดของกรรมการที่ได้เข้าร่วมประชุม

(๓.๕) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้

(๓.๖) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการหรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับหรือทางจดหมายอิเล็กทรอนิกส์ไปยังผู้ถือหุ้นทุกคน หรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี

(๓.๗) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ

(๓.๘) สำเนาหลักฐานการแสดงตนเข้าประชุมใหญ่ผู้ถือหุ้น ซึ่งปรากฏลายมือชื่อหรือรายละเอียดของผู้ถือหุ้นที่ได้เข้าร่วมประชุม

(๔) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งผู้ถือหุ้นจำนวนรวมกันไม่น้อยกว่าหนึ่งในห้าแห่งจำนวนหุ้นของบริษัทร้องขอให้เรียกประชุมและเป็นผู้นัดเรียกประชุมเอง ให้ผู้ขอจดทะเบียน ส่งหลักฐานประกอบคำขอจดทะเบียน ดังต่อไปนี้

(๔.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่ร้องขอให้คณะกรรมการเรียกประชุมใหญ่ผู้ถือหุ้น พร้อมด้วยสำเนาหลักฐานการส่งหนังสือร้องขอให้เรียกประชุมนั้นไปยังคณะกรรมการ หรือสำเนาหลักฐานที่คณะกรรมการได้รับหนังสือร้องขอ

(๔.๒) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้

(๔.๓) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการหรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ ตอบรับหรือทางจดหมายอิเล็กทรอนิกส์ไปยังผู้ถือหุ้นทุกคน หรือสำเนาหลักฐานการรับทราบการเรียกประชุมใหญ่ ผู้ถือหุ้นแล้วแต่กรณี

(๔.๔) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ

(๔.๕) สำเนาหลักฐานการแสดงตนเข้าประชุมใหญ่ผู้ถือหุ้น ซึ่งปรากฏลายมือชื่อหรือรายละเอียดของผู้ถือหุ้นที่ได้เข้าร่วมประชุม

ทั้งนี้ การดำเนินการใด ๆ ที่ไม่ได้กระทำผ่านสื่ออิเล็กทรอนิกส์ ให้นำความในข้อ ๘๔ ในส่วน ที่เกี่ยวข้อง มาใช้บังคับโดยอนุโลม”

ข้อ 9 ให้ยกเลิกความในข้อ 92 แห่งระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. ๒๕61 และให้ใช้ความต่อไปนี้แทน

“ข้อ ๙๒ ในการลดทุนบริษัท ให้ผู้ขอจดทะเบียนยื่นขอจดทะเบียนมติพิเศษไว้ก่อน เมื่อได้ดำเนินการตามขั้นตอนและระยะเวลาตามที่กฎหมายกำหนดครบถ้วนแล้ว จึงยื่นขอจดทะเบียนลดทุน”

ข้อ ๑0 ให้เพิ่มความต่อไปนี้เป็นส่วนที่ 6 การจดทะเบียนควบรวมบริษัทจำกัด ข้อ 92/1 ข้อ 92/2 ข้อ 92/3 ข้อ 92/4 และข้อ 92/5 ของหมวด 3 บริษัทจำกัด แห่งระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. 2561

“**ส่วนที่ ๖**

**การจดทะเบียนควบรวมบริษัทจำกัด**

ข้อ 92/1 เมื่อบริษัทได้มีมติพิเศษให้ควบรวมบริษัทแล้ว ให้แต่ละบริษัทยื่นขอจดทะเบียนมติพิเศษไว้ก่อน เมื่อได้ดำเนินการตามขั้นตอนและระยะเวลาตามที่กฎหมายกำหนดครบถ้วนแล้ว จึงยื่นขอจดทะเบียน ควบรวมบริษัท

ข้อ 92/2 ให้นายทะเบียนปฏิเสธการรับจดทะเบียนควบรวมบริษัท กรณีการประชุมควบรวมบริษัทมิได้ดำเนินการให้เสร็จสิ้นภายในหกเดือนนับแต่วันที่บริษัทใดบริษัทหนึ่งได้ลงมติพิเศษให้ควบรวมเป็นรายหลังสุด เว้นแต่ที่ประชุมควบรวมบริษัทได้ลงมติให้ขยายเวลาการประชุมออกไป โดยให้จัดส่งหนังสือชี้แจง การลงมติขยายเวลา พร้อมกับคำขอจดทะเบียนควบรวมบริษัท

ให้นายทะเบียนปฏิเสธการรับจดทะเบียนควบรวมบริษัท หากปรากฏว่าการประชุมควบรวมบริษัทไม่ได้ดำเนินการภายในหนึ่งปีนับแต่วันที่บริษัทใดบริษัทหนึ่งได้ลงมติพิเศษให้ควบรวมเป็นรายหลังสุด

ข้อ 92/3 เมื่อนายทะเบียนรับจดทะเบียนควบรวมบริษัทแล้ว ให้นายทะเบียนหมายเหตุ การจดทะเบียนควบรวมบริษัทดังกล่าวไว้ในสารบัญทะเบียนของบริษัทเดิมที่ควบรวมกันและบริษัทที่ได้ ควบรวมกันแล้ว พร้อมบันทึกเข้าระบบคอมพิวเตอร์

ข้อ 92/4 วิธีการจัดเก็บคำขอจดทะเบียนควบรวมในแฟ้มทะเบียนให้ดำเนินการ ดังนี้

1. กรณีควบรวมกันโดยเป็นบริษัทขึ้นใหม่ (เลขทะเบียนใหม่) ให้จัดทำแฟ้มทะเบียนขึ้นใหม่
2. กรณีควบรวมกันโดยบริษัทหนึ่งบริษัทใดยังคงมีสภาพเป็นนิติบุคคล (เลขทะเบียนเดิม) ให้จัดเก็บคำขอจดทะเบียนควบรวมไว้ในแฟ้มทะเบียนของบริษัทที่ยังคงมีสภาพเป็นนิติบุคคล

ข้อ 92/5 ให้นายทะเบียนที่รับจดทะเบียนควบรวมบริษัท ทำหนังสือแจ้งการควบรวมไปยังสำนักงานจัดเก็บแฟ้มทะเบียนของบริษัทที่หมดสภาพ เพื่อให้บันทึกสารบัญและจัดเก็บหนังสือแจ้งการควบรวมในแฟ้มทะเบียนต่อไป”

ข้อ 11 ให้ยกเลิกความในข้อ 93 แห่งระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. ๒๕61 และให้ใช้ความต่อไปนี้แทน

“ข้อ ๙๓ การส่งสำเนาบัญชีรายชื่อผู้ถือหุ้นต่อนายทะเบียนจะต้องมีหนังสือนำส่งซึ่งลงลายมือชื่อโดยกรรมการตามอำนาจที่จดทะเบียนไว้ หากอำนาจกรรมการกำหนดให้ประทับตราก็ต้องประทับตราด้วย ส่วนสำเนาบัญชีรายชื่อผู้ถือหุ้นที่ส่งพร้อมกับงบการเงินประจำปี ให้ถือว่าแบบ ส.บช.๓ เป็นหนังสือนำส่งโดยอนุโลม

สำเนาบัญชีรายชื่อผู้ถือหุ้นที่ส่งต่อนายทะเบียน จะต้องให้กรรมการซึ่งลงลายมือชื่อในหนังสือนำส่งอย่างน้อยหนึ่งคนเป็นผู้ลงลายมือชื่อรับรองความถูกต้องโดยจะประทับตราหรือไม่ก็ได้

กรณีนำส่งสำเนาบัญชีรายชื่อผู้ถือหุ้นทางอิเล็กทรอนิกส์ ให้ใช้ชื่อผู้ใช้งานและรหัสผ่านในนาม นิติบุคคลที่ขอรับจากกรมพัฒนาธุรกิจการค้าแทนการลงลายมือชื่อและประทับตรา (ถ้ามี) ในหนังสือนำส่งและสำเนาบัญชีรายชื่อผู้ถือหุ้น โดยขั้นตอนและวิธีการยื่นสำเนาบัญชีรายชื่อผู้ถือหุ้นทางอิเล็กทรอนิกส์ให้เป็นไปตามหลักเกณฑ์และแนวทางปฏิบัติในการยื่นงบการเงินและบัญชีรายชื่อผู้ถือหุ้น ตามที่กรมพัฒนาธุรกิจการค้าประกาศกำหนด

สำเนาบัญชีรายชื่อผู้ถือหุ้นนอกจากวันประชุมสามัญประจำปี หากผู้ยื่นไม่ได้ระบุวันประชุมสามัญประจำปีหรือวิสามัญก็ให้รับไว้ได้โดยให้ระบุว่าได้คัดลอกบัญชีรายชื่อจากสมุดทะเบียนผู้ถือหุ้น เมื่อวันเดือนปีใดแทน”

ข้อ 12 ให้ยกเลิกความในข้อ 103 แห่งระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. ๒๕61 และให้ใช้ความต่อไปนี้แทน

“ข้อ ๑๐๓ในกรณีผู้ชำระบัญชีที่ลงชื่อผูกพันบริษัทตามที่จดทะเบียนไว้เดิมมิได้ลงลายมือชื่อในคำขอจดทะเบียนตั้งหรือเปลี่ยนตัวผู้ชำระบัญชีหรือแก้ไขเพิ่มเติมอำนาจของผู้ชำระบัญชีเพราะเหตุผู้ชำระบัญชี ที่ลงชื่อผูกพันบริษัทเดิมทั้งหมดหรือแต่บางส่วนถึงแก่กรรมหรือออกจากการเป็นผู้ชำระบัญชีให้ผู้ชำระบัญชีซึ่งได้รับการแต่งตั้งใหม่เป็นผู้ลงลายมือชื่อในคำขอจดทะเบียน และส่งหลักฐานประกอบคำขอจดทะเบียนดังต่อไปนี้ แล้วแต่กรณี

(๑) กรณีมีผู้ชำระบัญชีหลายคนและยังมีผู้ชำระบัญชีเหลืออยู่ และปรากฏว่าผู้ชำระบัญชีที่เหลืออยู่ได้เรียกประชุมใหญ่ผู้ถือหุ้นและมีมติเปลี่ยนตัวผู้ชำระบัญชี หรือกำหนดอำนาจของผู้ชำระบัญชี ให้ส่ง

(๑.๑) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องผู้ชำระบัญชีหรือกำหนดอำนาจของผู้ชำระบัญชี พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ ผู้ถือหุ้นทางไปรษณีย์ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี

(๑.๒) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้

(๑.๓) สำเนารายงานการประชุมใหญ่ผู้ถือหุ้นที่ปรากฏมติแต่งตั้งผู้ชำระบัญชีหรือกำหนดอำนาจของผู้ชำระบัญชีตามที่ขอจดทะเบียน

(๑.๔) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น

(๑.๕) สำเนาใบมรณบัตร (กรณีถึงแก่กรรม)

(๒) กรณีไม่มีผู้ชำระบัญชีเหลืออยู่และผู้ถือหุ้นจำนวนรวมกันไม่น้อยกว่าหนึ่งในห้าแห่งจำนวนหุ้นของบริษัทเรียกประชุมใหญ่ผู้ถือหุ้นและมีมติตั้งผู้ชำระบัญชีหรือกำหนดอำนาจของผู้ชำระบัญชี ให้ส่ง

(๒.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่เรียกประชุมใหญ่ผู้ถือหุ้นเพื่อพิจารณาเรื่องผู้ชำระบัญชี หรือกำหนดอำนาจของผู้ชำระบัญชี พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี

(๒.๒) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้

(๒.๓) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนผู้ชำระบัญชีหรือกำหนดอำนาจของผู้ชำระบัญชีตามที่ขอจดทะเบียน

(๒.๔) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น

(๒.๕) สำเนาใบมรณบัตร (กรณีถึงแก่กรรม)

(๓) กรณีศาลมีคำสั่งหรือคำพิพากษา ให้ส่งสำเนาคำสั่งหรือคำพิพากษาของศาลที่แต่งตั้ง ผู้ชำระบัญชี หรือกำหนดอำนาจของผู้ชำระบัญชี”

ข้อ 13 ให้ยกเลิกแบบ บธ. 2 แบบคำรับรองการจดทะเบียนบริษัทจำกัด แบบหนังสือรับรอง ห้างหุ้นส่วนเป็นภาษาอังกฤษ แบบหนังสือรับรองบริษัทจำกัดเป็นภาษาอังกฤษ และแบบหนังสือรับรองการเลิกและชำระบัญชีเป็นภาษาอังกฤษ แนบท้ายระเบียบสำนักงานทะเบียนหุ้นส่วนบริษัทกลางว่าด้วยการจดทะเบียน ห้างหุ้นส่วนและบริษัท พ.ศ. 2561 และให้ใช้แบบ บธ. 2 แบบคำรับรองการจดทะเบียนบริษัทจำกัด แบบหนังสือรับรองห้างหุ้นส่วนเป็นภาษาอังกฤษ แบบหนังสือรับรองบริษัทจำกัดเป็นภาษาอังกฤษ และแบบหนังสือรับรองการเลิกและชำระบัญชีเป็นภาษาอังกฤษ แนบท้ายระเบียบนี้แทน

ข้อ 14 ให้ยกเลิกแบบ บอจ. 1 และแบบ ลช. 1 แนบท้ายระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 2) พ.ศ. 2562 และให้ใช้แบบ บอจ. 1 และแบบ ลช. 1 แนบท้ายระเบียบนี้แทน

ข้อ 15 ให้ยกเลิกแบบ บอจ. 2 แนบท้ายระเบียบสำนักงานทะเบียนหุ้นส่วนบริษัทกลาง ว่าด้วยการจดทะเบียนห้างหุ้นส่วนและบริษัท (ฉบับที่ 3) พ.ศ. 2563 และให้ใช้แบบ บอจ. 2 แนบท้ายระเบียบนี้แทน

ข้อ 16 คำขอจดทะเบียนของห้างหุ้นส่วนและบริษัทจำกัด ซึ่งได้ยื่นคำขอจดทะเบียนไว้ก่อนวันที่ระเบียบนี้ใช้บังคับ ให้เป็นไปตามระเบียบที่ใช้บังคับอยู่ในขณะยื่นคำขอจดทะเบียนนั้น

ข้อ 17 แบบ บอจ. 1 แบบ บอจ. 2 แบบ ลช. 1 แบบ บธ. 2 และแบบคำรับรอง การจดทะเบียนบริษัทจำกัด ที่ใช้อยู่ก่อนระเบียบนี้ใช้บังคับ สามารถใช้ได้ต่อไปจนถึงวันที่ 31 มีนาคม 2566

ประกาศ ณ วันที่ 3 กุมภาพันธ์ พ.ศ. 2566

นายทศพล ทังสุบุตร

อธิบดีกรมพัฒนาธุรกิจการค้า

นายทะเบียนกลาง